RAKKOMANDAZZJONI TAL-KUMMISSJONI (UE) 2019/1019

tas-7 ta' Ġunju 2019

dwar il-modernizzazzjoni tal-bini

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,

Billi:

(1) L-Unjoni hija impenjata biex tiżviluppa sistema tal-enerġija sostenibbli, kompetittiva, sigura u dekarbonizzata. L-Unjoni tal-Enerġija u l-Qafas ta' Politika għall-Klima u l-Enerġija għall-2030 jistabbilixxu impenji ambizzjużi għall-Unjoni biex tkompli tnaqqas l-emissjonijiet ta' gassijiet b'effett ta' serra b'mill-inqas 40 % sal-2030 meta mqabbel mal-1990, biex iżżid il-proporzjon tal-enerġija rinnovabbli kkunsmata, biex tikseb iffrankar enerġetiku f'konformità mal-ambizzjonijiet fil-livell tal-Unjoni, u biex ittejjeb is-sigurtà, il-kompetittività u s-sostenibbiltà tal-enerġija tal-Unjoni. Id-Direttiva 2012/27/UE tal-Parlament Ewropew u tal-Kunsill (1), kif emendata bid-Direttiva (UE) 2018/2002 (2), tistabbilixxi mira ewlenija għall-effiċjenza fl-enerġija b'iffrankar ta' mill-inqas 32,5 % fil-livell tal-Unjoni sal-2030. Id-Direttiva (UE) 2018/2001 tal-Parlament Ewropew u tal-Kunsill (3) tistabbilixxi mira vinkolanti ta' mill-inqas 32 % enerġija minn sorsi rinnovabbli fil-livell tal-Unjoni sal-2030.

(2) Il-bini huwa fil-qalba tal-politika tal-effiċjenza fl-enerġija tal-Unjoni, minħabba li dan jikkostitwixxi kważi 40 % tal-konsum finali tal-enerġija.

(3) Il-Ftehim ta' Pariġi tal-2015 dwar it-tibdil fil-klima b'segwitu tal-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (COP 21) jagħti spinta lill-isforzi tal-Unjoni biex tiddekarbonizza l-istokk tal-bini tagħha. Minħabba li kważi 50 % tal-konsum finali tal-enerġija tal-Unjoni jintuża għat-tisħin u għat-tkessiħ, li minnu 80 % jintuża fil-bini, il-kisba tal-għanijiet tal-Unjoni fir-rigward tal-enerġija u l-klima hija marbuta mal-isforzi tagħha li tirrinnova l-istokk tal-bini tagħha billi tagħti prijorità lill-effiċjenza fl-enerġija, tapplika l-prinċipju “l-effiċjenza fl-enerġija tiġi l-ewwel”, u tikkunsidra l-użu tal-enerġija rinnovabbli.

(4) Il-Kummissjoni enfasizzat l-importanza tal-effiċjenza fl-enerġija u r-rwol tas-settur tal-bini għall-kisba tal-għanijiet tal-Unjoni fir-rigward tal-enerġija u l-klima u għat-tranżizzjoni lejn enerġija nadifa fil-Komunikazzjoni tagħha dwar l-effiċjenza fl-enerġija u l-kontribut tagħha għas-sigurtà tal-enerġija u għall-qafas tal-2030 għall-politika dwar l-enerġija u l-klima (4), fil-Komunikazzjoni tagħha dwar Qafas Strateġiku għal Unjoni tal-Enerġija Reżiljenti b'Politika dwar il-Bidla fil-Klima li Tħares 'il Quddiem (5), u fil-Komunikazzjoni tagħha dwar viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima (6). Din il-Komunikazzjoni tal-aħħar tenfasizza li l-miżuri dwar l-effiċjenza fl-enerġija jenħtieġ li jkollhom rwol ċentrali fil-kisba ta' ekonomija newtrali għall-klima sal-2050 u fit-tnaqqis sa nofs il-konsum tal-enerġija meta mqabbel mal-2005.

(5) L-implimentazzjoni sħiħa u t-tisħiħ tal-leġiżlazzjoni eżistenti tal-enerġija jitqiesu bħala l-ewwel prijorità fl-istabbiliment tal-Unjoni tal-Enerġija.

(6) Id-Direttiva 2010/31/UE tal-Parlament Ewropew u tal-Kunsill (7) (“EPBD”) hija l-leġiżlazzjoni ewlenija, flimkien mad-Direttiva 2009/125/KE tal-Parlament Ewropew u tal-Kunsill (8) u r-Regolament (UE) 2017/1369 tal-Parlament Ewropew u tal-Kunsill (9), li tindirizza l-effiċjenza fl-enerġija fil-bini fil-kuntest tal-miri tal-effiċjenza fl-enerġija tal-2030. L-EPBD għandha żewġ objettivi komplementari, jiġifieri t-tħaffif tar-rinnovazzjoni tal-bini eżistenti sal-2050 u l-appoġġ għall-modernizzazzjoni tal-bini kollu b'teknoloġiji intelliġenti u b'rabta aktar ċara mal-mobbiltà nadifa.

(7) Fl-2018 l-EPBD ġiet emendata bid-Direttiva (UE) 2018/844 tal-Parlament Ewropew u tal-Kunsill (10) sabiex titħaffef il-modernizzazzjoni tal-bini fl-Unjoni.

(8) Ir-rendiment tas-sistemi tekniċi tal-bini għandu impatt sinifikanti fuq ir-rendiment ġenerali tal-bini fl-użu tal-enerġija u għalhekk jenħtieġ li jiġi ottimizzat. Huwa importanti li jiġi żgurat li t-titjib tar-rendiment tal-bini fl-użu tal-enerġija jsegwi approċċ integrat, filwaqt li jitqiesu l-miżuri dwar l-involukru tal-bini u dwar is-sistemi tekniċi tal-bini.

(9) Il-leġiżlazzjoni nazzjonali li tittrasponi l-Artikolu 8(1) tal-EPBD trid tiżgura li jiġu stabbiliti u infurzati r-rekwiżiti tas-sistemi għal grupp estiż ta' sistemi tekniċi tal-bini, u li jiġu introdotti rekwiżiti ġodda dwar l-installazzjoni ta' apparati awtoregolatorji fil-bini.

(10) Sabiex jiġu ssodisfati l-objettivi tal-politika dwar l-effiċjenza fl-enerġija għall-bini, jenħtieġ li tittejjeb it-trasparenza taċ-ċertifikati tar-rendiment fl-użu tal-enerġija. Il-leġiżlazzjoni nazzjonali li tittrasponi r-rekwiżiti tal-Artikolu 8(9) tal-EPBD jeħtieġ li tiżgura li r-rendiment ġenerali tal-parti alterata fl-użu tal-enerġija, jew fejn rilevanti, tas-sistema kollha, tiġi dokumentata għall-użu fiċ-ċertifikazzjoni tal-bini u fil-kontroll tal-konformità meta jiġu installati, sostitwiti jew aġġornati s-sistemi tekniċi tal-bini, bħal pereżempju għat-tisħin tal-ispazji, għall-arja kundizzjonata jew għat-tisħin tal-ilma.

(11) L-innovazzjoni u t-teknoloġija ġdida wkoll jagħmluha possibbli li l-bini jappoġġa d-dekarbonizzazzjoni ġenerali tal-ekonomija, inkluż fis-settur tat-trasport. Pereżempju, il-bini jista' jappoġġa l-iżvilupp tal-infrastruttura meħtieġa għall-iċċarġjar intelliġenti tal-vetturi elettriċi, li jista' jipprovdi bażi għall-Istati Membri, jekk iridu, biex jużaw il-batteriji tal-karozzi bħala sors ta' enerġija.

(12) Il-vetturi elettriċi huma komponent importanti tat-tranżizzjoni lejn enerġija nadifa bbażata fuq miżuri ta' effiċjenza fl-enerġija, fjuwils alternattivi, enerġija rinnovabbli u soluzzjonijiet innovattivi għall-ġestjoni tal-flessibbiltà enerġetika. Il-kodiċijiet tal-bini jistgħu jintużaw b'mod effettiv biex jiġu introdotti rekwiżiti mmirati li jappoġġaw l-użu tal-infrastruttura tal-iċċarġjar fil-parkeġġi tal-bini residenzjali u ta' dak mhux residenzjali. Il-leġiżlazzjoni nazzjonali li tittrasponi r-rekwiżiti tal-Artikolu 8(2) sal-Artikolu 8(8) tal-EPBD jeħtieġ li tiżgura l-użu tal-infrastruttura tal-iċċarġjar għall-vetturi elettriċi fil-parkeġġi tal-bini.

(13) Meta japplikaw ir-rekwiżiti tal-Artikolu 8(2) sal-Artikolu 8(8) tal-EPBD, jenħtieġ li l-Istati Membri jikkunsidraw il-ħtieġa għal ippjanar urban olistiku u koerenti; kif ukoll il-promozzjoni ta' modalitajiet ta' trasport alternattivi, sikuri u sostenibbli u tal-infrastruttura ta' appoġġ tagħhom, pereżempju permezz ta' infrastruttura ddedikata għall-parkeġġ għar-roti elettriċi u għall-vetturi tal-persuni b'mobbiltà mnaqqsa.

(14) Jenħtieġ li l-Istati Membri jistabbilixxu miżuri biex jissimplifikaw l-użu tal-infrastruttura tal-iċċarġjar bl-għan li jiġu indirizzati l-ostakli li jiltaqgħu magħhom is-sidien individwali meta jippruvaw jinstallaw punt tal-iċċarġjar fl-ispazju tal-parkeġġ tagħhom, bħal pereżempju inċentivi opposti u kumplikazzjonijiet amministrattivi.

(15) Sabiex jiġi diġitalizzat is-settur tal-bini, u b'hekk jibdew jitfaċċaw djar intelliġenti u komunitajiet konnessi tajjeb, jenħtieġ li jiġu pprovduti inċentivi mmirati biex jippromwovu sistemi lesti għat-teknoloġiji intelliġenti u soluzzjonijiet diġitali fl-ambjent mibni.

(16) Huwa importanti li titqajjem kuxjenza fost is-sidien u l-okkupanti tal-bini dwar il-valur tal-awtomatizzazzjoni tal-bini u l-monitoraġġ elettroniku tas-sistemi tekniċi tal-bini; u tinbena fiduċja fost l-okkupanti dwar l-iffrankar reali li joffru dawk il-funzjonalitajiet imtejba.

(17) Sabiex jiġi żgurat ir-rendiment inizjali u kontinwu tas-sistemi tat-tisħin, tas-sistemi tal-arja kundizzjonata u tas-sistemi tal-ventilazzjoni, jenħtieġ li l-iskemi ta' spezzjoni jitfasslu b'tali mod li jimmassimizzaw ir-riżultati tagħhom. L-Artikoli 14 u 15 tal-EPBD jespandu l-ambitu tas-sistemi tekniċi tal-bini soġġetti għal spezzjonijiet regolari obbligatorji jew miżuri alternattivi. Barra minn hekk, dawk l-Artikoli jistipulaw alternattivi għall-ispezzjonijiet ibbażati fuq l-awtomatizzazzjoni u l-kontroll jew l-monitoraġġ elettroniku, u jistabbilixxu rekwiżiti ġodda dwar l-installazzjoni tas-sistemi tal-awtomatizzazzjoni u l-kontroll tal-bini f'ċertu bini mhux residenzjali.

(18) L-awtomatizzazzjoni tal-bini u l-monitoraġġ elettroniku tas-sistemi tekniċi tal-bini wrew li huma sostitut effettiv għall-ispezzjonijiet, b'mod partikolari għas-sistemi l-kbar. B'riżultat ta' dan, għandhom potenzjal kbir biex jipprovdu ffrankar kosteffettiv u sinifikanti fl-enerġija kemm għall-konsumaturi kif ukoll għan-negozji. L-installazzjoni ta' tagħmir bħal dan jenħtieġ li tiġi kkunsidrata bħala alternattiva kosteffettiva għall-ispezzjonijiet ta' bini kbir mhux residenzjali u ta' -bini b'ħafna appartamenti ta' daqs suffiċjenti, minħabba li toffri redditu interessanti fuq l-investiment u tippermetti li tittieħed azzjoni abbażi tal-informazzjoni pprovduta, u b'hekk maż-żmien ikun żgurat l-iffrankar fl-enerġija. L-implimentazzjoni tar-rekwiżiti fl-Artikolu 14(4) u fl-Artikolu 15(4) tal-EPBD se tiżgura li s-sistemi tal-awtomatizzazzjoni u l-kontroll tal-bini jkunu installati fil-bini mhux residenzjali fejn l-output massimu attribwit effettiv tat-tisħin jew tal-arja kundizzjonata tkun ogħla minn ċertu livell limitu, u meta dan ikun teknikament u ekonomikament fattibbli.

(19) Biex jintlaħqu l-objettivi tal-politika dwar l-effiċjenza fl-enerġija għall-bini, it-trasparenza tal-kalkoli tar-rendiment fl-użu tal-enerġija jenħtieġ li tittejjeb billi jiġi żgurat li l-parametri meħtieġa kollha kemm għaċ-ċertifikazzjoni kif ukoll għar-rekwiżiti minimi ta' rendiment fl-użu tal-enerġija, jiġu stabbiliti u applikati b'mod konsistenti fl-Unjoni kollha.

(20) L-Anness I tal-EPBD ġie emendat sabiex jiġi introdott grad ta' trasparenza fil-kalkolu tal-fatturi tal-enerġija primarja, sabiex jiġi żgurat ir-rwol ċentrali tal-involukru tal-bini u sabiex jiġi indirizzat ir-rwol tas-sorsi tal-enerġija rinnovabbli fil-post u mhux fil-post.

(21) L-Istati Membri jridu jdaħħlu fis-seħħ il-liġijiet, ir-regolamenti u d-dispożizzjonijiet amministrattivi li jittrasponu d-Direttiva (UE) 2018/844 sal-10 ta' Marzu 2020.

(22) It-traspożizzjoni sħiħa u l-implimentazzjoni effettiva tal-EPBD emendata huma fundamentali sabiex isostnu l-kisba tal-miri tal-effiċjenza fl-enerġija tal-2030 u sabiex l-Unjoni terġa' lura fit-triq tagħha lejn id-dekarbonizzazzjoni tal-istokkijiet tal-bini nazzjonali sal-2050.

(23) L-EPBD tħalli marġni wiesgħa ta' diskrezzjoni lill-Istati Membri meta jkunu qed ifasslu l-kodiċijiet tal-bini tagħhom u meta jkunu qed jimplimentaw ir-rekwiżiti tekniċi fir-rigward tar-rinnovazzjonijiet, taċ-ċertifikati tal-bini u tas-sistemi tekniċi li jintużaw fil-bini b'mod li l-aktar ikun adattat għall-kundizzjonijiet klimatiċi u għall-istokkijiet tal-bini nazzjonali. Din ir-Rakkomandazzjoni għandha l-għan li tispjega s-sustanza ta' dawk ir-rekwiżiti tekniċi u l-modi differenti kif jistgħu jinkisbu l-objettivi tad-Direttiva. Tippreżenta wkoll l-esperjenza u l-aħjar prattiki li l-Kummissjoni rat fost l-Istati Membri.

(24) Il-Kummissjoni hija impenjata li taħdem mill-qrib mal-Istati Membri fit-traspożizzjoni u fl-implimentazzjoni effettiva tagħhom tal-EPBD. Din ir-Rakkomandazzjoni tħejjiet għal dan l-għan sabiex tispjega f'aktar dettall kif jenħtieġ li jinqraw ċerti dispożizzjonijiet tal-EPBD u kif dawn jistgħu jiġu applikati l-aħjar fil-kuntest tat-traspożizzjoni nazzjonali. B'mod partikolari l-għan huwa li jiġi żgurat fehim uniformi fl-Istati Membri kollha fit-tħejjija tal-miżuri ta' traspożizzjoni tagħhom. Din ir-Rakkomandazzjoni ma tbiddilx l-effetti legali tal-EPBD u hija mingħajr preġudizzju għall-interpretazzjoni vinkolanti tal-EPBD kif ipprovduta mill-Qorti tal-Ġustizzja. Din ir-Rakkomandazzjoni tindirizza suġġetti fl-EPBD li huma legalment kumplessi, diffiċli biex jiġu trasposti u li għandhom potenzjal kbir f'termini ta' impatt fuq l-effiċjenza fl-enerġija tal-bini. Din ir-Rakkomandazzjoni tiffoka fuq id-dispożizzjonijiet rigward il-modernizzazzjoni tal-bini u tikkonċerna l-Artikoli 2, 8, 14, 15, u l-Anness I tal-EPBD, li jinkludu dispożizzjonijiet dwar is-sistemi tekniċi tal-bini u l-ispezzjonijiet tagħhom, l-elettromobbiltà, u l-kalkolu tar-rendiment tal-bini fl-użu tal-enerġija. Id-dispożizzjonijiet fl-EPBD li jittrattaw ir-rinnovazzjoni huma indirizzati f'Rakkomandazzjoni separata.

(25) Għalhekk jenħtieġ li din ir-Rakkomandazzjoni tippermetti lill-Istati Membri jiksbu impatti qawwija f'termini tal-modernizzazzjoni tal-istokk tal-bini tagħhom.

ADOTTAT DIN IR-RAKKOMANDAZZJONI:

1. Jenħtieġ li l-Istati Membri jsegwu l-linji gwida pprovduti fl-Anness ta' din ir-Rakkomandazzjoni fit-traspożizzjoni tar-rekwiżiti stipulati fid-Direttiva (UE) 2018/844.

2. Din ir-Rakkomandazzjoni hija indirizzata lill-Istati Membri.

3. Ir-Rakkomandazzjoni għandha tiġi ppubblikata f' Il-Ġurnal Uffiċjali tal-Unjoni Ewropea .

Magħmul fi Brussell, is-7 ta' Ġunju 2019. Għall-Kummissjoni Miguel ARIAS CAÑETE Membru tal-Kummissjoni

(1) Id-Direttiva 2012/27/UE tal-Parlament Ewropew u tal-Kunsill tal-25 ta' Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).

(2) Id-Direttiva (UE) 2018/2002 tal-Parlament Ewropew u tal-Kunsill tal-11 ta' Diċembru 2018 li temenda d-Direttiva 2012/27/UE dwar l-effiċjenza fl-enerġija (ĠU L 328, 21.12.2018, p. 210).

(3) Id-Direttiva (UE) 2018/2001 tal-Parlament Ewropew u tal-Kunsill tal-11 ta' Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU L 328, 21.12.2018, p. 82).

(4) Impact Assessment accompanying the document Communication from the Commission to the European Parliament and the Council Energy Efficiency and its contribution to energy security and the 2030 Framework for climate and energy policy (SWD(2014) 255 final).

(5) Il-Komunikazzjoni tal-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew, il-Kumitat tar-Reġjuni u l-Bank Ewropew għall-Investiment “Qafas Strateġiku għal Unjoni tal-Enerġija Reżiljenti b'Politika dwar il-Bidla fil-Klima li tħares 'il quddiem” (COM(2015) 80 final).

(6) Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment “Pjaneta Nadifa għal kulħadd — Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima” (COM(2018) 773 final).

(7) Id-Direttiva 2010/31/UE tal-Parlament Ewropew u tal-Kunsill tad-19 ta' Mejju 2010 dwar ir-rendiment tal-bini fl-użu tal-enerġija (ĠU L 153, 18.6.2010, p. 13).

(8) Id-Direttiva 2009/125/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (ĠU L 285, 31.10.2009, p. 10).

(9) Ir-Regolament (UE) 2017/1369 tal-Parlament Ewropew u tal-Kunsill tal-4 ta' Lulju 2017 li jistabbilixxi qafas għat-tikkettar tal-enerġija u li jħassar id-Direttiva 2010/30/UE (ĠU L 198, 28.7.2017, p. 1).

(10) Id-Direttiva (UE) 2018/844 tal-Parlament Ewropew u tal-Kunsill tat-30 ta' Mejju 2018 li temenda d-Direttiva 2010/31/UE dwar ir-rendiment tal-bini fl-użu tal-enerġija u d-Direttiva 2012/27/UE dwar l-effiċjenza fl-enerġija (ĠU L 156, 19.6.2018, p. 75).